《题画用杨京兆亘韵》
明代·许天锡

沧江涵清渚沙白，青天去山不盈尺。谁倾河汉洗霄氛，千顷波流浸坤脉。

松下山人绿发翁，眼前霜根化为石。壶天旷荡足栖迟，枕穴须臾岂荣适。

不知楚汉已随尘，自分烟霞久成癖。一朝沆瀣充枯肠，万古乾坤信双屐。

草木知春自觉秋，日出为朝入还夕。应怜世上夸毗子，按辔迟回碍行役。

不辞白首怀千金，欲买青山爱双璧。我忆洞江烟水村，高山为屏草铺席。

岂无竹屋三两间，亦有烟波舟一只。会须养疴归去来，怅望秋空暮云碧。

作者简介：（1461—1508）明福建闽县人，字启衷，号洞江。弘治六年进士。授吏科给事中。与言官何天衢、倪天明并负时望，人称“台省三天”。正德初，奉使封安南，在道进都给事中。三年还，见刘瑾肆虐，敢言者皆被贬斥，遂疏发刘瑾侵匿内库财物数十事，然后自经尸谏。一说瑾惧天锡发其罪，夜令人缢杀之。有《黄门集》。